OBRAZLOŽITVENI MEMORANDUM

V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Z dopisom, ki ga je Komisija evidentirala 17. maja 2022, je Bolgarija zaprosila za dovoljenje, da do 31. decembra 2024 uporablja ukrep, ki odstopa od člena 287 direktive o DDV in bi ji omogočil, da davčne zavezance, katerih letni promet ne presega protivrednosti 51 130 EUR v nacionalni valuti, oprosti plačila DDV.

V skladu s členom 395(2), drugi pododstavek, direktive o DDV je Komisija z dopisom z dne 26. julija 2022 o prošnji Bolgarije obvestila druge države članice. Komisija je z dopisom z dne 27. julija 2022 Bolgarijo uradno obvestila, da ima vse informacije, potrebne za presojo prošnje.

1.OZADJE PREDLOGA

•Razlogi za predlog in njegovi cilji

Glede na pozitivni učinek na zmanjšanje upravnega bremena za podjetja in davčno upravo brez večjega učinka na skupne prihodke od DDV je primerno Bolgariji dovoliti, da posebni ukrep podaljša do 31. decembra 2024.

Po ocenah Bolgarije bi uvedba posebnega ukrepa povzročila zmanjšanje prihodkov od DDV za približno 1 % in zato ne bi bistveno vplivala na skupni znesek prihodkov od DDV ali skupni znesek davčnih prihodkov, pobranih na ravni končne potrošnje. Natančneje, po poročanju Bolgarije je leta 2020 32 619 od 319 666 registriranih davčnih zavezancev (tj. 1 %) ustvarilo letni promet med 25 600 EUR in 51 130 EUR, zato bi lahko bili upravičeni do posebnega ukrepa.

Dovoljenje za zvišanje praga letnega prometa s 25 600 EUR na 51 130 EUR bi znatno zmanjšalo upravno breme za podjetja, ki so upravičena do oprostitve, in spodbudilo razvoj takih malih podjetij, saj bi bila oproščena obveznosti v zvezi z DDV v okviru splošne ureditve DDV, kot sta hranjenje dokumentacije o DDV ali predložitev obračunov DDV. Poleg tega bi uvedba takega posebnega ukrepa pomenila manjšo obremenitev za davčne uprave, saj bi se znižala zahteva po upravljanju in nadzoru davčnih zavezancev, katerih promet ne dosega praga. To bi tudi pozitivno vplivalo na splošno raven izpolnjevanja obveznosti v zvezi z DDV za te davčne zavezance.

V skladu s členom 287 direktive o DDV lahko države članice, ki so pristopile po 1. januarju 1978, oprostijo davčne zavezance, katerih letni promet ne presega protivrednosti zneskov, ki so določeni v navedenem členu, v nacionalni valuti po menjalnem tečaju na dan njihovega pristopa.

•Skladnost z veljavnimi predpisi s področja zadevne politike

Ukrep odstopanja je v skladu s cilji Direktive Sveta (EU) 2020/285, ki spreminja člene 281 do 294 direktive o DDV glede posebne ureditve za mala podjetja in izhaja iz akcijskega načrta za DDV, njegov cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške izpolnjevanja obveznosti v zvezi z DDV in izkrivljanje konkurence na nacionalni ravni in na ravni EU, zmanjšati negativen učinek praga ter olajšati izpolnjevanje obveznosti podjetij in spremljanje, ki ga izvajajo davčne uprave.

Poleg tega je prag 51 130 EUR v skladu z Direktivo (EU) 2020/285, ki državam članicam omogoča, da prag letnega prometa za oprostitev plačila DDV določijo na največ 85 000 EUR (ali protivrednost tega zneska v nacionalni valuti).

Podobna odstopanja za oprostitev plačila DDV za davčne zavezance, katerih letni promet je pod določenim pragom, kot je določeno v členih 285 in 287 direktive o DDV, so bila odobrena drugim državam članicam. Nizozemski in Belgiji je bil odobren prag v višini 25 000 EUR, Italiji prag v višini 30 000 EUR, Luksemburgu prag v višini 35 000 EUR, Poljski, Latviji in Estoniji prag v višini 40 000 EUR, Madžarski prag v višini 48 000 EUR, Litvi prag v višini 55 000 EUR, Hrvaški prag v višini 45 000 EUR, Malti prag v višini 30 000 EUR, Sloveniji prag v višini 50 000 EUR, Češki prag v višini 85 000 EUR in Romuniji prag v višini 88 500 EUR.

Odstopanja od direktive o DDV bi morala biti vedno časovno omejena, da se lahko ocenijo njihovi učinki. Poleg tega je podaljšanje veljavnosti posebnega ukrepa do 31. decembra 2024 usklajeno z zahtevami Direktive (EU) 2020/285. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo.